Jørn Pedersen (S), 1999-11-18:
Der er jo ingen tvivl om, at det er en god ting, at CD i dag har rejst den forespørgsel, vi er i gang med.
Set med socialdemokratiske øjne står de private sociale initiativer højt på regeringens dagsorden, vil jeg gerne sige, og vi er meget glade for mange af de initiativer, der er taget.
Men jeg vil godt sige, at som grundlæggende princip betyder privat socialt engagement altså ikke nedskæringer af offentlige ydelser eller offentlige systemer.
Der er tale om et supplement, men også et vigtigt supplement.
Det er jo sådan, at visse problemer ikke kun er materielle, men i høj grad også menneskelige, og derfor er det vigtigt, at vi kan få nogle andre til at gå ind og hjælpe os med at løse problemerne.
Og dér synes jeg de frivillige er en meget vigtig del af løsningen, og det samme kan siges om arbejdspladser, boligområder og mange andre.
Vi lægger meget vægt på det, der er sket omkring virksomhedernes sociale ansvar, en kampagne, der startede i 1994 som et forsøg på at ændre holdninger, og som var et forsøg på virkelig at gøre opmærksom på, at det ikke kun er en offentlig opgave at tage sig af sociale problemer.
Jeg synes, vi må sige, at vi har nået pæne resultater, og jeg synes også, det har været tilfredsstillende, at vi har kunnet sige, at satspuljen, som jo et stort flertal af partierne her i Tinget er medvirkende i, har leveret penge tidligere og leverer penge nu og, som det ser ud i øjeblikket, også vil gøre det i årene fremover.
Jeg vil også godt nævne de modelprojekter, der er lavet, og som startede op i 1995.
Der er siden givet tilskud til i alt 210.
Det er både virksomheder og myndigheder og organisationer, der har fået bevillingerne.
Det er meget forskellige projekter, vi taler om, men det er helt klart, at der kommer nogle resultater ud af dem, og de resultater er gode forstået på den måde, at det jo er er resultater, der kan viderebringes og bruges andre steder, så man ikke hver gang skal starte forfra, men kan drage nytte af tidligere erfaringer. Jeg vil også godt nævne, at de koordinationsudvalg, som jo her fra 1999 er noget, som vi skal have i alle kommuner, og hvor man kan sige, at de lokale parter er repræsenteret, og hvor der er en meget kort afstand mellem dem, der skal udtænke ideerne og føre dem ud i livet, og brugerne, er noget, vi venter os meget af.
De får en meget vigtig rolle i arbejdet med det rummelige arbejdsmarked nu og fremover, og for at det ikke skal stå som tom tale, kan det jo illustreres med, at de i indeværende år får 95 mio. kr. stillet til rådighed, og at de næste år og de kommende år får 145 mio. kr.
Jeg er også glad for de lempelser i reglerne, der regulerer dagpenge- og efterlønsmodtageres ret til at deltage i det frivillige sociale arbejde.
Det er noget, der har været genstand for en vis debat, og vi må sige,
Jeg kan nævne PUF-puljen, hvor der jo uddeles 50 mio. kr. årligt, tips- og lottomidlerne har vi haft en revision af, og der er sket en forøgelse på 35 mio. kr.,
og i servicelovens § 115 ligger der jo 100 mio. kr., der specielt er øremærket til det frivillige område.
Og dér er jeg da glad for, at vi nu nærmer os det tidspunkt, hvor der kommer en redegørelse.
Det lovede forligspartierne jo hinanden, og den er på vej nu.
Og jeg synes, det var rart, at ministeren herfra gav et tilsagn om, at hvis tingene ikke fungerer, som vi havde tænkt os - og vi har jo nogle steder hørt, at det gør de måske ikke helt -
så kan vi sætte os ned og drøfte, hvad vi så gør.
Jeg vil også godt nævne regeringens byudvalg, hvor man inden for det boligsociale område har haft succes med en hel række projekter.
Vi kunne også nævne - for så vidt tiden tillod det - hvad vi ellers har gjort, men der er afsat penge til kursusvirksomhed, og FN's Frivillighedsår 2001 er nævnt i den vedtagelse, vi senere kommer til, og igen er der tale om områder, hvor vi støtter, og hvor vi fortsat gerne støtter.
Vi kan opsummerende sige, at der jo er sket meget, og at der er sat meget i gang.
Vi kender endnu ikke resultaterne af det hele, men jeg vil gerne sige: Socialdemokratiet bakker naturligvis de initiativer op.
Vi er glade for det flotte arbejde, der sker mange steder, og vi vil også fremover arbejde for, at netop den gren af det sociale område er noget, vi kan satse på i fremtiden. Og så vil jeg sige - hvad der jo nok ikke overrasker nogen, eftersom vi er medforslagsstillere - at vi naturligvis støtter forslaget til vedtagelse.